c) veicināt informētību par ieguvumiem no Savienības attīstības sadarbības ne tikai Savienības attīstības palīdzības saņēmējiem, bet arī Savienības iedzīvotājiem un panākt plašāku izpratni par attīstības jomas politikas saskaņotību, kā arī starp Eiropas un jaunattīstības valstu iedzīvotājiem veicināt kopīgas atbildības, solidaritātes un iespēju sajūtu mainīgā un aizvien vairāk savstarpēji atkarīgā pasaulē.

Kampaņas ietvaros nodibinātās ar iestādēm nesaistītās partnerības nodrošināja kampaņai daudzveidību un dinamiku. EYD2015 koalīcija ietvēra starptautiskas organizācijas, vietējās iestādes, pilsoniskās sabiedrības grupas, privāto sektoru, akadēmiķus un jaunatnes organizācijas.

1.5.Eirobarometra rezultāti attiecībā uz attīstību

Tika veikti divi Eirobarometra apsekojumi — viens kampaņas sākumā un viens tās beigās. Mērķis bija novērtēt sabiedrības viedokli par attīstības tematiem un izsekot attieksmes pārmaiņām gada gaitā. Eirobarometra 2016. gada apsekojums par attīstību nepārprotami parādīja, ka ir pieaudzis to iedzīvotāju īpatsvars, kas atbalsta attīstību (no 85 % līdz 89 %), un apliecināja, ka Eiropas sabiedrība ir ieguvusi plašākas zināšanas par jaunajiem IAM, 36 % sabiedrības norādot, ka ir par tiem dzirdējuši vai lasījuši. Saistībā ar pašu EYD2015 no sākotnējiem 12 % iedzīvotāju, kas to atpazina 2015. gada janvārī, Eirobarometra apsekojums parādīja 50 % pieaugumu gada beigās.

2.ĪSTENOŠANA DECENTRALIZĒTĀ LĪMENĪ

EYD2015 lēmumā ir minēta nepieciešamība pēc plaša atbalsta attīstībai, jo “galvenā atbildība par iedzīvotāju informētības palielināšanu attīstības jautājumos ir dalībvalstīm”. Tajā pašā laikā tika panākta vienprātība attiecībā uz daudzpusēju partnerību nozīmi, lai dalībvalstis spētu sasniegt Eiropas gada mērķus.

2.1.Sadarbība ar ES dalībvalstīm

Sadarbība ar ES dalībvalstīm kļuva par kampaņas stūrakmeni, jo tika izveidots attīstības koordinatoru tīkls. Divdesmit piecas dalībvalstis īstenoja EYD2015 valsts darba programmu. EYD2015 ļāva koncentrēt uzmanību uz TAM rezultātiem un uz 2030. gada programmu par ilgtspējīgas attīstības mērķiem, kā arī vairot ieinteresētību un iesaistīšanos attīstības jautājumos. Visās ES dalībvalstīs kopā notika aptuveni 3828 pasākumi, kuros iesaistījās kopā 1 923 240 dalībnieku.

Tika organizēti dažādi pasākumi, sākot no īpašām attīstības dienām, kultūras pasākumiem un televīzijas un radio programmām, līdz literāriem, fotoattēlu un video konkursiem, konferencēm un mācību pasākumiem. Eiropas Parlamenta informācijas biroji organizēja 35 pasākumus, seminārus un debates par attīstības pasākumiem dalībvalstīs, un daudzos gadījumos tajos piedalījās Eiropas Parlamenta deputāti.

Īpašu uzmanību pievērsa izglītojošam darbam ar jauniešiem. Komisija izstrādāja izglītojošu materiālu kopumu par attīstību, kas ietver skolotāju rokasgrāmatu, 12 nodarbību plānus un viktorīnu grāmatiņu 23 ES valodās. Šos izglītojošos materiālus ar attiecīgo izglītības ministriju starpniecību izdalīja izglītības iestādēm, galvenokārt vidusskolām, bet arī universitātēm un skolotāju apvienībām. Daudzas dalībvalstis iecēla valstu vēstniekus, kuru popularitātei bija būtiska nozīme kampaņas auditorijas paplašināšanā.

Visās dalībvalstīs tika nodibinātas plašsaziņas līdzekļu un preses partnerības. Kopā kampaņu atbalstīja 45 šādas partnerības, un it sevišķi Īrijā, Spānijā un Austrijā tās parādīja labu piemēru tam, kā sasniegt jauniešu auditoriju.

Labas ziņas Eiropai — īpaša diena

Komisija cieši sadarbojās ar Dānijas nevalstisko organizāciju (NVO) World's Best News, atbalstot vairākas īpašas Eiropas attīstības dienas, ko atzīmēja 19 dalībvalstīs, lai izplatītu pozitīvu informāciju par ES attīstības sadarbību un partnervalstīs novēroto progresu.

Lai atzīmētu šo notikumu, tika izveidots īpašs laikraksts visās ES valodās ar kopējo drukas tirāžu 250 000 eksemplāru. Laikraksta izplatīšana ar brīvprātīgo starpniecību un lielākajā daļā gadījumu sadarbībā ar privātā sektora partneriem paplašināja gada pasākumu auditoriju. Eiropas attīstības dienas nereti organizēja saistībā ar starptautiskām dienām, piemēram, Pasaules dienu rīcībai ilgtspējīgas attīstības mērķu jomā, vai citiem valsts pasākumiem.

2.2.Sadarbība ar pilsonisko sabiedrību un programmu “Izglītības un izpratnes veicināšana attīstības jomā” (DEAR)

Eiropas Pilsoniskās sabiedrības alianse, ko vada CONCORD, izmantoja EYD2015 kā iespēju, lai veicinātu ES iedzīvotāju svarīgas diskusijas un aktīvu iesaistīšanos pasaules mēroga tiesiskuma jautājumos. Piecpadsmit mēnešu laikā 17 mazākiem projektiem CONCORD piešķīra otrā līmeņa dotācijas, un šie projekti tika īstenoti 20 Eiropas valstīs, vietējā, valsts, Eiropas un pasaules līmenī sasniedzot aptuveni 17 miljonus cilvēku. CONCORD 2015. gada beigās publicēja politikas ieteikumu brošūru.

Pilsonisko sabiedrību vēl plašāk iesaistīja kampaņā, pieprasot DEAR saņēmējiem visās 28 dalībvalstīs savās 2015. gada programmās ņemt vērā EYD2015. Rezultātā tika organizētas fotoizstādes un fotokonkursi, filmu un mūzikas festivāli, rakstnieku konkursi, attīstības vasaras nometnes, izstādes, kultūras pasākumi un skolotāju forumi.

2.3.Starptautiskā līmenī — sadarbība ar starptautiskām organizācijām

Apvienoto Nāciju Organizācijai (ANO) un Pasaules Bankai kampaņā bija būtiska nozīme, jo tās palīdzēja uzturēt tīmekļa vietni un funkcionēja kā sociālo plašsaziņas līdzekļu līdzkuratori, kā arī vairoja informētību par kampaņu gan Savienībā, gan ārpus tās. ANO Reģionālais Eiropas informācijas centrs (UNRIC) attīstībai veltītajā gadā nodrošināja koordināciju, kas bija sevišķi vērtīga funkcija. Ar savām publikācijām, stāstiem un pasākumu paziņojumiem EYD2015 tīmekļa vietnē kampaņu papildināja 15 ANO aģentūras, kuras arī darbojās kā EYD2015 sociālo plašsaziņas līdzekļu līdzkuratori.

Starp daudzajiem kopīgi organizētajiem pasākumiem bija jauniešu tikšanās ar ANO ģenerālsekretāru Banu Kimūnu Bozar telpās Briselē, ANO diena Briseles Lielajā laukumā, Ciné-ONU filmu demonstrēšanas popularizēšana Briselē un konference par IAM saistībā ar Quinzaine de la Solidarité internationale Briselē. Pasaules Banka EYD2015 kampaņas ietvaros atbalstīja starptautiskas konferences par attīstības sadarbību Engage. Cooperate. Share Experience (“Iesaisties. Sadarbojies. Dalies pieredzē”) (Lietuva) un Advancing Women's Economic Empowerment via the Post 2015 Development Framework (“Sieviešu ekonomisko iespēju veicināšana saistībā ar attīstības satvaru laikposmam pēc 2015. gada”) (Polija).